《落星石十六韵》
清代·张太复

何代星精落，拳然此一方。卧苔仍磥砢，悬象本辉光。

沦谪千秋仍，坚贞历劫忘。坠来犹射斗，叱去岂成羊。

陨宋知奚似，支机未可量。怪疑蹲虎豹，变不共沧桑。

却想九天外，流辉万丈长。台阶邻辅弼，奎壁接文昌。

照合通南极，高原近太阳。几年沈下士，閟彩向平冈。

砺角曾经否，埋尘转可伤。波凌忆河汉，榆白仍风霜。

已隔三霄路，还依数仞墙。梦应迷太白，奇或拜元章。

迥异昆明岸，难归帝座旁。秋风怀五丈，化石亦光芒。

作者简介：张太复，原名景运，字静旃，号春岩，一号秋坪，南皮人。乾隆丁酉拔贡，官浙江太平知县，改迁安教谕，有《因树山房诗钞》。